Boodskap vir Vandag | Page 2
Dag 51: God vergeet; hoekom onthou jy?
Posted on Mei 16, 2020 Mei 15, 2020 by adele lombaard
Dag 50: Moenie 'n slagoffer wees nie
Posted on Mei 15, 2020 Mei 14, 2020 by adele lombaard
"Die Here sal voor jou uit gaan. Hy sal by jou wees. Hy sal jou nie in die steek laat nie, jou nie alleen laat nie. Moenie bang wees nie, moenie skrik nie" (Deut 31:8).
Dag 49: Slaap elke nag in die Here se arms
Posted on Mei 14, 2020 Mei 11, 2020 by adele lombaard
Dag 48: Carpe Diem, selfs die chaos daarvan
Posted on Mei 13, 2020 Mei 11, 2020 by adele lombaard
In die begin het God die hemel en die aarde geskape. En die aarde was woes en leeg, en duisternis was op die wêreldvloed, en die Gees van God het gesweef op die waters. En God het gesê: Laat daar lig wees! En daar was lig (Gen 14:1-3).
In rugby is daar 'n bekende "use it or lose it"-reël. Dit geld ook vir ons intelligensie. So sê die neurowetenskaplikes. As jy ophou om sekere breinfunksies te benut, kan jy later sommige van daardie vermoëns verloor. Geestelike intelligensie werk ook so – gebruik dit of verloor dit.
Oefen daarom elke dag om een dag op 'n slag vir God te leef. Begin vandag. Dit gaan die res van die dag so anders maak. En môre ook, as God wil dat jy nog in daardie tydsone leef. Maar hier en nou moet jy die regte keuses maak sodat daar vir die mense naby aan jou 'n pad gebou word waarop hulle ook kan loop, 'n pad wat hulle duidelik kan sien. Los jou voetspore agter dié van die Rots, Jesus. Dan is daar vir ander 'n goeie lewenspad gebaan. Jy is dit aan hulle verskuldig.
Leef elke dag in die lig van God se prioriteite. Beplan sodat jy nie mislukking 'n metgesel op jou pad maak nie. Moenie onverskillig leef nie. Maar moet ook nie bang wees vir onsekerheid en chaos nie. Anders as al die mense wat toekomsgeoriënteerd leef, vir wie chaos so bedreigend is omdat dit die ordelikheid en roetine van die lewe omverwerp, moet jy juis floreer in chaos.
Hoekom? Want jy weet Jesus het gekom om Lig in donker te bring. Die Hebreeuse woord wat ons met "woes" vertaal, kan ook met "chaos" vertaal word. Chaos is God se gunsteling-werkterrein, nie veilige hawens nie. Daarom bedreig dit jou nie wanneer jy chaos rondom jou sien nie. Dis jou werkplek! Nou toe, gaan koop die tyd vandag behoorlik uit, uur vir uur!
Skepper-God, help my om in chaos en onsekerheid aan U vas te hou en dit as 'n geleentheid te sien waarin U my kan gebruik om lig in die donker te bring. Amen.
Dag 47: Buite-die-boot-geloof
Posted on Mei 12, 2020 Mei 11, 2020 by adele lombaard
Kom!" sê Hy. Petrus het uit die skuit geklim, op die water begin loop en naby Jesus gekom. Maar toe Petrus sien hoe sterk is die wind, het hy bang geword en begin sink en uitgeroep: "Here, red my!" Dadelik het Jesus sy hand uitgesteek, hom gegryp en vir hom gesê: "Kleingelowige, waarom het jy begin twyfel?" (Matt 14:29-31).
Hoeveel maal word geestelik intelligente mense wat drome droom en vergesigte sien se entoesiasme en visie deur pessimiste rondom hulle gesteel! Moenie jou ore aan hierdie pessimisme uitleen nie. As Moses na al die doemprofete op pad na die Beloofde Land geluister het, sou die Israeliete in die woestynsand weggesyfer het. Martin Luther sou nooit teen die kerk van sy dag opgestaan en die Reformasie aan die gang gesit het nie. Moeder Teresa sou nooit vrou-alleen by Kolkata ingestap het om die armes se lot ingrypend te verander nie. En jy? Luister jy na die pessimiste, of na die Gees se roepstem in jou hart?
Ons is soms oorversigtig uit vrees vir foute maak, maar om foute te maak is menslik en boonop kan ons daaruit leer. Hierdie vrees moet ons nie lamlê nie. Oorversigtigheid was die aanvaarde wysheid toe alles in die samelewing relatief staties was. Vandag se wêreld is blitsvinnig. Ons het gelowiges nodig soos dié wat Malcolm Gladwell in sy boek Blink beskryf, gelowiges wat oombliklik en intuïtief die regte geestelike besluite kan neem en kreatief op hulle voete kan dink; passievolle God-dieners met leeuemoed wat nie bang is om die status quo omver te werp nie. Radikaal? Ja, maar die alternatief is veel erger: stagnasie en dood!
Jesusvolgelinge skrik nie vir uitdagings nie, al bewe hulle. Hulle leef in die geloof dat God hulle soms uitdaag om uit die boot te klim en saam met Jesus op die water te wandel. As hulle sink, weet hulle ten minste dat Jesus daar sal wees om hulle te red. Maar hulle kan nie nee sê vir die kans van 'n leeftyd om saam met Jesus op die water te stap bloot omdat hulle bang is om vandag se geestelike uitdagings in die oë te kyk nie. Hulle is doeners. Hulle vingerafdrukke is op elke dag te sien, vingerafdrukke met die kruis van Christus daarop ingegraveer.
Jesus, help my om uit die boot, my gemaksone, te klim. Ek wil graag 'n passievolle lewe saam met U op die water leef. Maak my 'n doener wat na u stem luister, eerder as na die pessimiste daar buite. Amen.
Dag 46: Die lewe op arendsvlerke
Posted on Mei 11, 2020 Mei 7, 2020 by adele lombaard
Maar dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie (Jes 40:31).
Dag 45: Trek jou feesklere aan
Posted on Mei 10, 2020 Mei 7, 2020 by adele lombaard
Eet dus jou brood met vreugde, drink jou wyn met 'n bly gemoed; God het lankal reeds goedgekeur wat jy doen. Dra altyd wit klere, versorg jou hare met olie (Pred 9:7-8).
Dag 44: Kan die wederkoms se datum verander?
Posted on Mei 9, 2020 Mei 7, 2020 by adele lombaard
Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer (2 Pet 3:9).
Dag 43: Verkeerde mense
Posted on Mei 8, 2020 Mei 7, 2020 by adele lombaard
Die tollenaars en sondaars het almal die gewoonte gehad om na Jesus te kom luister. Hierteen het die Fariseërs en die skrifgeleerdes beswaar gemaak … Toe vertel Jesus vir hulle hierdie gelykenis: "Sê nou een van julle het honderd skape en een van hulle raak weg. Wat doen hy dan? Hy laat die nege en negentig in die veld staan en gaan agter die een aan wat weg is, totdat hy hom kry … Ek sê vir julle: Net so sal daar ook in die hemel blydskap wees oor een sondaar wat hom bekeer, eerder as oor nege en negentig mense wat reg doen en nie bekering nodig het nie" (Luk 15:1-7).
God hou veral van sondaars, goddeloses, dooies en magteloses (Rom 5). Al wat godsdienstiges vir sondaars kan doen, is om hulle op die ou end met klippe dood te gooi. Maar om vir die verkeerde mense om te gee, dié vir wie Jesus sy lewe kom aflê het, dít is 'n heeltemal ander storie. Jesus bring die meeste van sy tyd deur op die oop see waar sondestorms woed. Hy het die name en adresse van al die drenkelinge, én die reddingstoue om hulle te red. Dit is sy passie, sy gunstelingwerk. Jesus se lewe draai om verlore skape, verlore munte, verlore kinders – hiervoor laat staan God net mooi alles.
In die hemelse daaglikse beplanning is daar net een vraag op die almagtige God se tafel: "Sal mense vandag hierdeur op die regte maniere aangeraak en verander word?"
Ek wonder hoeveel van die godsdienstige aktiwiteite waarmee ons ons besig hou, word deur hierdie vraag bepaal. Daar is soveel ander "prioriteite" op ons agendas. Geestelik intelligente mense belyn egter hulle prioriteite met dié van die hemel. Hulle diepste vraag (veral met dagbeplanning) is ook: "Sal mense se lewe tot eer van God hierdeur aangeraak en verander word?"
As ons oor die nodige geestelike intelligensie beskik, stel ons ons dagprogram én ons afsprake volgens God se manier van tydsbestuur op. Dan verskuif die klem in ons lewe drasties vanaf geld, persoonlike sukses en voorspoed na God se gunstelingmense. Dalk vra dit dat ons vandag sal bedank uit 'n paar komitees wat lankal van God se agenda vergeet het, sodat ons God se stukkende mense kan begin dien en hulle veilig kan oortel tot in sy wingerd.
Here, leer my om my dagboek volgens u prioriteite en tydsbestuur in te rig. Gee vir my u hart vir die "verkeerde" mense en die bewussyn dat ek een van hulle is. Amen.
Dag 42: Geestelike intelligensie
Posted on Mei 7, 2020 Mei 4, 2020 by adele lombaard
Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid (Joh 1:14).
Sommige gelowiges worstel met 'n gebrek aan geestelike intelligensie. Sommige van die Here se skape het slagtande. Eina! Waag jy dit om iets te sê wat hulle gemaksones versteur, word jou karakter én geloof met swart kryt bekrap.
Johannes 1:14 sê vir ons Jesus is vol genade en waarheid – egte geestelike intelligensie in 'n neutedop! Genade is om vir die verkeerde mense om te gee – stukkende mense, maar ook vir dié van wie jy nie hou nie of met wie jy nie oor die weg kom nie. Geestelik intelligente mense is nie softies met 'n askies-dat-ek-leef-houding nie. Nee, hulle staan op en uit vir die waarheid. En dié waarheid is 'n Iemand, Jesus Christus! Hulle staan en val by die belydenis dat Jesus die Here van hulle lewe is.
Geestelike intelligensie is genade én waarheid. Wanneer gelowiges slegs waarheid beklemtoon, raak hulle liefdeloos en onsimpatiek. Hulle woon dan in "Morele Hovaardigheid-straat", daar waar dooie reëls veel meer tel as lewende verhoudings met God en ander mense. En wanneer gelowiges net genade beklemtoon, tel mense se gevoelens vir hulle meer as God se eer. Dié wat genade oorbeklemtoon, staan nie so maklik op vir die waarheid nie, want hulle wil niemand ooit aanstoot gee nie.
Geestelik intelligente mense tree liefdevol, maar ferm op. Hulle gaan nooit kompromieë aan nie, maar hulle trap ook nooit op ander nie. Soms bly hulle tjoepstil, al weet hulle dat hulle reg is. Hulle laat nooit hulle eie opinies tot elke prys geld nie. As hulle verkeerd is, sê hulle askies. En as daar gehelp moet word, meld hulle aan vir diens. Geestelik intelligente mense is sag, broos, standvastig, sterk, swak … Daarom dat 'n groot dosis geestelike intelligensie vandag so dringend nodig is in die kerk.
Here, bewaar my van morele hovaardigheid en vrees vir aanstoot gee. Help my om te groei in genade en waarheid sodat ek met geestelike intelligensie gebalanseerd sal leef. Amen.